runetrust/blame-folketinget-dk huggingface dataset:
Charlotte Dyremose (KF), 2008-12-11:
Grunden til, at der netop ikke bliver udelukket noget ved at stemme for det forslag til vedtagelse, som vi er kommet med, er jo, at der jo lige præcis heri også ligger, at man bl.a. kan lave de her forsøg med at lukke hullet - jeg tror oven i købet, ministeren var inde på det her med at få lukket hullet i 6.-7.-klasse - så man også får arbejdet med spørgsmålet: Hvordan kunne vi bedst gøre det her?
Hvordan det så lige skal være, og hvilke fag der lige lægges sammen hvor, og hvordan man lige strækker det ud, jamen det må vi jo så drøfte efterfølgende eller gøre på baggrund af nogle forsøg, og se på det.
Men jeg mener, det er vigtigt, at vi får strakt det her ud, sådan at man har fagene hele vejen igennem, og sådan at man eventuelt kan tage en afsluttende prøve i dem.
Jeg mener sådan set, at det både indholdsmæssigt og signalmæssigt er ret vigtigt, at man får sendt det klare signal til alle skoler, også dem, der ikke nødvendigvis sådan i forhold til antal timer tager de her fag tilstrækkelig seriøst, nemlig at det her faktisk er noget, vi tager ganske, ganske alvorligt, og som lærerne også roligt kan tage alvorligt, når de skal vælge linjefag på seminariet.
Marianne Jelved (RV), 2008-12-11:
Jeg synes, det er en lille smule ærgerligt, at vi er kommet til at tale om boglige fag og kreative fag.
Det er næsten mere smart at tale om boglige fag og de praktisk-musiske fag, for er fru Charlotte Dyremose ikke enig med mig i, at der er kreativitet i alle fag, i dansk og i matematik osv.?
Jeg havde en matematiklærer, der sagde, at det vigtigste, man kunne være, var at være doven på en kreativ måde, for det beviste man ved at lave opgaven på den nemmeste måde.
Så kreativitet er vigtigt i alle fag.
Så har jeg bare et spørgsmål i forbindelse med videncenteret.
Det har jeg ikke rigtig hørt fru Charlotte Dyremose være inde på, men hvad er holdningen i Det Konservative Folkeparti til at skabe et videncenter, sådan som oppositionen foreslår?
Charlotte Dyremose (KF), 2008-12-11:
Til det første kan jeg sige, at jeg er fuldstændig enig.
Det er vigtigt med kreativitet i alle fag, fuldstændig ligesom det er vigtigt med faglighed i alle fag.
Til det andet vil jeg sige, at grunden til, at fru Marianne Jelved ikke har hørt så meget om videncenteret fra min side, er, at det ikke er noget, vi går op i, og at vi mener, det ikke er den rigtige måde at gøre det på.
Som Venstres ordfører også var inde på, er der masser af videncentre, som de her ting kan relatere sig til, og derfor synes jeg, at det er mere væsentligt lige nu at fokusere på at få lavet de her forsøg og at overveje, hvordan vi kan få udstrakt fagene, end at oprette et nyt videncenter.
Marianne Jelved (RV), 2008-12-11:
Nu har Folketinget jo med et bredt flertal i forbindelse med professionshøjskoler gennem nogle år fokuseret på videncentre i naturfag f.eks. og også i andre fag.
Det er jo med til at styrke interessen og sprede en viden, altså at formidle en viden - videndeling kan man også kalde det - til uddannelsesstederne, at man har et videncenter, der samler tingene op.
Så en måde at styrke de praktisk-musiske fag på, er jo ved også at respektere dem på lige fod med de andre fag, som har videncentre.
Så kunne der ikke være et lille håb - om ikke i år, så om kort tid?
Charlotte Dyremose (KF), 2008-12-11:
Nu skal man jo aldrig udelukke, at noget kan ske på sigt, men som sagt mener jeg som udgangspunkt godt, at vi kan relatere det her til nogle af de videncentre, der eksisterer.
Jeg synes, det væsentlige i den her omgang er at få sikret, at vi får styrket fokus på de kreative fag, at vi får styrket fagligheden i de kreative fag, og at vi får styrket rekrutteringen af undervisere til de her fag.
Uanset om de så har den ene, den anden eller den tredje uddannelse, synes jeg, det er vigtigt at sikre, at det er nogle med et højt fagligt niveau, som underviser i de her fag, og det er vigtigt, at vi får styrket skolernes og kommunernes fokus på de her fag, sådan at vi kan få nogle hele børn, der er alment dannede, ud af folkeskolen.
Marianne Jelved (RV), 2008-12-11:
Jeg vil gerne prøve at gætte på, hvad andre mener med det, men det er ikke mig, der plejer at bruge den benævnelse.
For mig er det en floskel, vil jeg gerne sige.
Det, det drejer sig om i folkeskolen, og det, der er folkeskolens opgave, er at sikre, at der undervises kvalificeret i de fag, som Folketinget beslutter sig for at der skal være i folkeskolen.
Og den fagrække, der er i folkeskolen, og som Det Radikale Venstre er enig med de øvrige partier om skal være der, betyder jo, at de fag dækker forskellige dele af et barns og en ungs udvikling og de evner og talenter og muligheder og færdigheder og kundskaber, som vi i fællesskab, bredt i det danske samfund, mener at vores børn og unge har godt af.
Det er derfor, at vi argumenterer for at løfte faglighedsdiskussionen til også at omfatte de praktisk-musiske fag.
Bertel Haarder (V), 2008-12-11:
Jeg håber ikke, at hr. Leif Lahn Jensen har noget imod, at to ministerier arbejder tæt sammen om at nedbryde murene imellem ministerierne.
Det er jo noget, som man ikke behøver Folketingets opbakning til, men som jeg går ud fra som en selvfølge at der er opbakning til i Folketinget - hvad debatten jo også har vist.
Jeg håber heller ikke, at han har noget imod, at en minister grundigt forbereder sine initiativer.
Jeg synes jo, det var værre, hvis jeg nu havde lanceret en hel masse ting uden overhovedet at drøfte det med partierne.
Her får jeg så at vide, at jeg har holdt det for meget for mig selv.
Jo, men så har jeg da i hvert fald heller ikke fyret det af, før jeg har drøftet det med nogen.
Kort sagt: Er det her ikke noget fnidder at snakke om?
Skulle vi ikke snakke om sagen?
Leif Lahn Jensen (S), 2008-12-11:
Det kan vi godt, men jeg er nødt til at sige til ministeren, at ministeren er forberedt, og det har jeg også tit set - den ros skal ministeren have.
Nu ved jeg ikke, om ministeren har læst vores forslag, men lige på det her punkt siger vi faktisk, at undervisningsministeren og kulturministeren skal lave en strategiplan sammen; det er faktisk det, vi har sagt.
Jeg vil lige slutte af med at sige, at vi jo er meget, meget enige med ministeren om alle de her punkter, og så er det, det undrer mig, at man ikke følger det forslag, vi er kommet med; det giver nemlig nogle gode rammer til skolerne, det giver skolerne mulighed for stille og roligt at arbejde videre med de her forsøg, og om 3 år har vi virkelig noget, som vi kan fortælle hele landet: Prøv at se her, det virker, eller det virker ikke.
Men det, man derimod gør nu med regeringens forslag, er, at man smider endnu flere opgaver oven i hatten på de her skoler, og de har slet ikke tid til noget som helst mere.
Så kommer der nogle færdige resultater, og selv om ordføreren fra Venstre gerne vil have det til at gå hurtigt, så står vi om 3-4 år med ingenting.
Er det det, ministeren vil?
Bertel Haarder (V), 2008-12-11:
Jeg tror, at hvis oppositionspartierne havde været så ivrige efter dét, så skulle de have bedt om, at forespørgslen blev stillet af alle partier, og så skulle de have lagt op til, at man så også kom med en fælles vedtagelse - så kunne vi have talt om det.
Men lad det nu ikke skille os ad, for der står jo fornuftige ting i begge vedtagelser.
Nu bliver den ene vedtaget og den anden forkastet, men jeg har jo lige stået og sagt pæne ord om den, der bliver forkastet.
Så skal vi ikke bare tage det derfra?
Så er jeg glad for, at hr. Mogens Jensen nu er overbevist om, at regeringen faktisk arbejder seriøst og ret omfattende med de musisk-praktiske fag.
Jeg håber, hr. Leif Lahn Jensen, som stammer fra det vestjyske, forstår mig, når jeg siger: Ska' vi nu ett' li'e ...?
Jeg synes, han kommer ret højt op, og jeg synes slet ikke, der er grund til at gøre det til et problem, hvis jeg offentliggør nogle ting uden at spørge forligspartierne, og gøre det til et problem, hvis jeg ikke offentliggør nogle ting, selv om jeg er i gang med at forberede dem.
Det er det, jeg kalder noget fnidder.
Jeg har jo stået og talt pænt om det videncenter.
Jeg synes bare lige, vi skal være helt sikre på, om vi nu har brug for lige præcis den formulering for videncenter nr. 37, eller hvor mange det nu er, hvordan det skal placeres, hvordan det er med de videncentre, vi har i forvejen: Er de blevet evalueret?
Så ska
' vi nu ett' li'e ...?
Marianne Jelved (RV), 2008-12-11:
Jeg har sådan set bare lyst til at bede om en reaktion på noget, jeg fik sagt i mit indlæg, nemlig om læreruddannelsen og linjefagsproblemstillingen, hvor der er noget, der tyder på - vi ved det ikke helt præcist endnu, men det tyder på - at vi får svært ved at få ret mange linjefagsuddannede i de praktisk-musiske fag.
Folkeskoleloven er jo allerede indrettet på en sådan måde, at man godt kan ansætte folk, der ikke er læreruddannede, men som har særlige kompetencer til at dække et udækket behov på en skole.
Det er vi åbne over for i Det Radikale Venstre, men ikke på bekostning af, at vi gør os umage med at indrette læreruddannelsen på en sådan måde, at vi faktisk får linjefagsuddannede.
Det vil jeg gerne bede om en bemærkning fra ministeren om.
Bertel Haarder (V), 2008-12-11:
Sådan som fru Marianne Jelved her formulerer det, er jeg fuldstændig enig.
Men hvis man er musikskolelærer og altså konservatorieuddannet musikpædagog, er der jo en barriere, så man ikke kan få en fast stilling ud af at have 5, 8 eller 12 timer i den nærliggende folkeskole.
Men indtil det giver resultat, har vi altså brug for lidt hjælp udefra.
20 pct. af musiklærerne har ikke musiklinjefag - det synes jeg er argument nok.
Marianne Jelved (RV), 2008-12-11:
Jeg tror bare, det psykologisk er fantastisk vigtigt, at ministeren så også understreger, at der bliver sat kræfter ind på at løse linjefagsproblemstillingen.
Det tror jeg vil berolige folk, der måske er lidt tøvende i øvrigt.
Men uanset hvordan vi løser det her problem, kunne man jo også godt opfordre kommunerne til at indføre gæstelærere i større omfang, så man sikrede sig, at udøvende kunstnere kom og var ansat som gæstelærere 2-3 måneder på en skole og gik ind og var med i projekter og faktisk supplerede som udøvende kunstnere.
Hvis der var politisk fokus og anbefalinger om sådan noget, ville det jo også være noget, der styrkede hele ideen.
Kunne ministeren bidrage til det?
Bertel Haarder (V), 2008-12-11:
Jeg er ganske enig i begge betragtninger.
Charlotte Dyremose (KF), 2008-12-11:
Nu er det faktisk sådan, at vi fra konservativ side har det sådan, at det ikke er alt, vi synes der er godt, vi nødvendigvis skal lovgive om.
Men jeg tror, det er ret vigtigt, om der, når man som elev står ude på skolen til morgensang, så står en flok engagerede lærere, som rigtig gerne vil det her, og som gerne vil gøre det til en god og konstruktiv og positiv ting, eller om der bare står nogle og tænker: Åh, nu skal vi have det her overstået.
Jeg tror, at vi får engageret det her med morgensang meget bedre, hvis man gør det ad frivillighedens vej.
Og jeg mener sådan set også, at der er masser af andre gode måder til at få børn introduceret til den danske sangskat, og de muligheder kan man jo så også benytte sig af, bl.a. i forlængelse af »Sangens år«, bl.a. i forlængelse af syngelystkampagnen.
Så derfor er det her med sang og sangskat jo ikke kun noget, der kan og skal foregå i folkeskolen.
Det er noget, der kan foregå på musikskoler, i daginstitutioner, i fritidsklubber og masser af andre steder i det danske samfund, og det skal vi da være med til at bære op og engagere, men jeg mener, at sang skal komme af lyst.
Bertel Haarder (V), 2008-12-11:
Det kan jeg svare ja til.
Og det er ikke om 1 år, det er heller ikke om ½ år, det er nærmere om et par måneder, først i det nye år.
Og det vil jo være et naturligt grundlag for en drøftelse både i folkeskoleforligskredsen og måske også i en bredere kreds.
Martin Henriksen (DF), 2008-12-11:
Så var fru Marianne Jelved også i sin ordførertale inde på, at man skal respektere fagene, og når nu det er Det Radikale Venstres indgangsvinkel, hvorfor er Det Radikale Venstre så med i det forslag fra Socialdemokraternes og regeringens side, som går ud på at nedlægge og sammenlægge håndværksfagene?
Er det respekt for det enkelte fags faglighed?
Marianne Jelved (RV), 2008-12-11:
Jeg mener, at man udmærket godt kan kombinere fag kreativt til nye fag.
Det er jeg ikke negativ over for, ikke engang forbeholden, for det betyder jo, at det fag, der så kommer ud af det, skal indeholde den håndværksmæssige kunnen, som består i de fag, der så er slået sammen til et nyt fag.
Og forslaget er i øvrigt kommet fra rådgivergruppen.
Martin Henriksen (DF), 2008-12-11:
Jeg synes, at hr. Per Clausen lige har leveret det bedste argument imod morgensang, jeg har hørt til dato.
Men jeg vil dog også sige, at hr. Per Clausen nu vel ikke var den eneste, der gik i skole, dengang hr. Per Clausen gik i skole, og selv om det, der kom ud af, at der var morgensang, dengang hr. Per Clausen gik i skole, var, at Enhedslisten i dag kan stå med det antal mandater i Folketinget, som de gør, så synes jeg faktisk alligevel, det må være værd at overveje at indføre morgensang, for der er trods alt ret mange, som har haft morgensang og alligevel har besluttet sig til ikke at blive som hr. Per Clausen - altså med hensyn til politisk overbevisning, for hr. Per Clausen er et sødt og rart menneske.
Villum Christensen (LA), 2008-12-11:
Vi er ikke medunderskrivere på nogen af de to forslag, men når jeg læser forslagene igennem og lytter til debatten, er jeg ikke et sekund i tvivl om, at forslaget fra oppositionen virker mest ambitiøst.
Det politiske miljø omkring folkeskolen har i rigtig mange år handlet om det faglige og det fagfaglige, men skal man tage temperaturen på en globaliseret verden og det, vi som danskere skal ud og konkurrere med i den store verden, er jeg omvendt helt overbevist om, at det er de kreative gener, der i første omgang kan danne basis for værditilvækst.
Vi taler rigtig meget om innovation og iværksætteri som nogle fantastisk vigtige pejlemærker i erhvervspolitikken, og derfor synes jeg, det er slående, at vi gør så forholdsvis lidt for at understøtte de kreative og innovative kompetencer.
Derfor er det fantastisk vigtigt for os, at vi er med til at sende det politiske signal, at vi her har fået en vægtning, som er skæv, også fordi vi godt ved, hvad det er, der er fokus på, hvis man måler og tester og hele tiden udstyrer folkeskolerne med det kontrolhelvede, som det er tilfældet.
Man får jo det, man måler - bygger man en stærekasse, kommer der en stær, og man kunne blive ved i den retning - og så vil der uvægerlig ske det, at man nedprioriterer de kreative kompetencer, som er langt, langt vanskeligere at sætte på formler, og som er langt, langt vanskeligere at få op på en hitliste, som kan bringes i Jyllands-Posten, så folk kan sidde og se, hvad man synes er den gode og den dårlige skole.
Nu skal vi jo ikke lovgive om hitlister, men hvis man kunne, havde jeg ikke noget imod, at det var forbudt at lave sådan nogle hitlister, som jo aldrig nogen sinde kan sige noget om kvalitet, selv om det er det, folk render rundt og siger.
Det er en uskik uden lige, og det siger jeg kun, fordi det er med til at bære ved til det bål, der handler om, at vi drejer skolen over i en forkert retning, når vi tænker på, hvad det er, vi skal leve af i fremtiden, nemlig de kreative kompetencer.
Mogens Jensen (S), 2008-12-11:
Jeg synes jo, det er rart at høre, at undervisningsministeren engagerer sig i det her spørgsmål og også tager det seriøst, og at der også ligger en række initiativer, som undervisningsministeren nævnte i sit første indlæg.
Det, der selvfølgelig kan undre lidt eller er lidt ærgerligt - vil jeg sige - er, at der ikke er så mange partier i Folketinget, der er vidende om det.
Det udspilskatalog, som ministeren har, er jo ikke blevet præsenteret nogen steder, heller ikke i folkeskoleforligskredsen eller i offentligheden.
Hvis vi havde haft det, kunne det jo være, at vi i langt højere grad kunne have haft et fælles udgangspunkt for debatten her i dag, selv om jeg synes, der er meget, der samler.
Det, jeg godt kunne tænke mig at få at vide af ministeren, er, hvordan processen vil blive vedrørende det her nu.
Vil ministeren tage initiativ til, at der nu bliver et forløb med partierne, hvor man kan få lov til at medvirke til at udarbejde en handlings- eller strategiplan for styrkelse af de praktisk-musiske fag?
Per Clausen (EL), 2008-12-11:
Jamen der er da ikke nogen tvivl om - og det kan hr. Martin Henriksen hente mere viden om ved at søge råd hos ældre medlemmer af Dansk Folkepartis folketingsgruppe - at netop morgensangen og udenadslæren var vigtige forudsætninger for 1968-oprøret, for så var der noget at gøre oprør imod.
Så på den måde kan man sige, at nutidens generationer måske savner den slags oplevelser, hvor man også sådan kan få eksemplificeret konkret, hvad Dansk Folkepartis planer for fremtiden er.
Leif Lahn Jensen (S), 2008-12-11:
Jeg undrer mig lidt over det, ministeren står og siger om, at vi skulle have forsøgt at få en vedtagelse for alle, og at vi måske skulle have gjort lidt mere, hvis vi ønskede det.
Jeg står også med et citat her under overskriften folkeskolen, lige efter at den her rådgivningsgruppe var kommet med noget.
Da sagde ministeren: »Jeg forestiller mig den videre proces tilrettelagt, så jeg drøfter anbefalingerne med forligspartierne bag folkeskoleloven og folkeskolens parter,« og så kommer: »herunder … med min ministerkollega …«.
Så undrer det mig lidt, når nu ministeren har været så ivrig og er kommet med en del udmærkede forslag - for vi er jo egentlig meget, meget enige - hvorfor ministeren så ikke har taget det op med forligsparterne.
Martin Henriksen (DF), 2008-12-11:
Jeg kan være enig i, at der er mange ting, der gør, at eleverne bliver bedre til forskellige ting, og noget væsentligt er lærerne - det går jo ikke uden dem, så det er der ikke nogen tvivl om.
Nu hænger det rent faktisk sådan sammen, at der er kommet en ny international undersøgelse, som går ind og kigger på 4.-klasses-elevernes evne i matematik og naturvidenskab.
Sidste gang denne internationale undersøgelse, blev lavet, var i 1995, og den person fra Danmarks Pædagogiske Universitetsskole, som har været tovholder på den danske side af undersøgelsen, Peter Allerup, er citeret for at sige til Altinget: »Danske elever klarer sig bedre end gennemsnittet, og i forhold til 1995, hvor vi sidst var med i undersøgelsen, har eleverne rykket sig til det, der svarer til et år i skolen.«
Så kan man jo mene om skolepolitikken, hvad man vil, men vi kan konstatere, at der i hvert fald er noget, der går i den rigtige retning.
Det, jeg vil spørge om, er: Når nu Socialistisk Folkeparti er med i et samlet udspil fra oppositionen og bakker op om det socialdemokratiske udspil - det her med, at man skal nedlægge sløjd og håndarbejde og måske billedkunst og slå det sammen til et fag - mener ordføreren så, at det er et godt signal at sende, når man taler så meget om, at vi skal have plads til de praktiske unge i folkeskolen, at blande fag sammen, som dybest set ikke har noget med hinanden at gøre, og rent faktisk nedprioritere eksempelvis sløjdfaget?
Pernille Vigsø Bagge (SF), 2008-12-11:
Lad os endelig holde fast i, at det er nogle rigtig flotte resultater, der er kommet i den nye undersøgelse, og at grundlaget for de fine resultater er skabt under den SR-regering i 1990'erne, hvor fru Margrethe Vestager som undervisningsminister iværksatte PIRLS-programmet.
Så det er jo rigtig godt.
I forhold til at udvikle et nyt fag i folkeskolen, der hedder håndværk og design, synes jeg, at det er en rigtig god idé at videreudvikle det fra de praktisk-musiske fag i folkeskolen.
Jeg synes nemlig også, at der er et stort, stort problem i den kønsstereotypi, der ligger i, at drenge er til sløjd og piger er til håndgerning.
Jeg tænker, at det her kan være en mulighed for, at både drenge og piger interesserer sig bredt for fagene.
Dermed kan det være, at vi oven i købet lægger grunden til at kunne få et knapt så kønsopdelt arbejdsmarked.
Hvem ved?
Martin Henriksen (DF), 2008-12-11:
Lad os nu holde folkeskolen ude af Socialistisk Folkepartis kønskamp; det synes jeg ville være ganske nyttigt for folkeskoleeleverne.
Lad os nu være ærlige.
Der er nogle i folkeskolen, eksempelvis piger, som måske ville have godt af, at der kom mere fokus på billedkunst, og måske ville billedkunstfaget blive svækket, såfremt det blev blandet sammen med eksempelvis sløjd.
Der er jo forskel på drenge og piger, en lille smule i hvert fald, og der er jo nogle drenge, som er mere praktisk anlagt end bogligt anlagt, og det ville da være ærgerligt for dem, hvis man begyndte at lægge sløjd sammen med et fag som eksempelvis billedkunst eller håndarbejde i folkeskolen.
Måske kunne man give mulighed for, at der kunne rykkes lidt rundt på det, så eksempelvis drenge havde mulighed for at blive endnu bedre og få mere tid til eksempelvis sløjdfaget, sådan at vi også gør opmærksom på de ungdomsuddannelser og erhvervsuddannelser, de kan komme på efterfølgende efter folkeskolen.
Det er jo meget af det, som bl.a. også Socialistisk Folkeparti har kørt på: at folkeskolen er blevet for boglig og for akademiseret.
Sender det ikke et signal om, at man rent faktisk ønsker at nedprioritere noget?
For de tre fag er jo ikke det samme fag.
Pernille Vigsø Bagge (SF), 2008-12-11:
Jeg synes på ingen måde, at det er en nedprioritering.
Jeg synes da netop, at det, at man nytænker fagene, er det samme som at sige, at man tager hånd om dem og i øvrigt har tænkt sig at føre virkeligheden op til virkelighedens niveau, som Venstres ordfører vist sagde.
Jeg synes, det er rigtig fint, hvis man kan nytænke de her fag, for jeg tror faktisk, at de kunne trænge til at blive støvet af, og derfor tror jeg, at det har rigtig stor betydning for både det linjefag på læreruddannelsen, man har lavet, og på virkeligheden ude i folkeskolen.
Jeg ser det kun som positivt.
Charlotte Dyremose (KF), 2008-12-11:
Jeg syntes, det var så dejligt med den sidste kommentar, for den viste jo, at der er en vis enighed helt over til SF fra konservativ side, og det er jo dejligt.
En anden ting, som vi sådan set også er meget interesserede i, er det her med netop at få sikret, at der er lærere til at undervise i linjefagene, i det omfang det overhovedet er muligt, eller i hvert fald personer, som er fagligt kvalificerede til det.
Derfor er jeg sådan set
meget interesseret i at få en meningsudveksling om, hvordan pokker vi får sikret, at der er flere, der vælger f.eks. musik som linjefag.
Altså, der har jeg ikke kunne læse mig til noget med at sikre, at flere vælger musik som linjefag, og jeg har heller ikke kunnet se finansieringen af det, så måske ordføreren kunne hjælpe mig lidt der.
Pernille Vigsø Bagge (SF), 2008-12-11:
Heldigvis er det sådan, at vi har sat penge af til professionshøjskolerne, så de professionshøjskoler, der ligger i et såkaldt udkantsområde, kan få et særligt udkantstaxameter, og det kan man også læse om i vores økonomiske udspil.
Jeg synes, at det er rigtig, rigtig vigtigt at sikre faguddannet lærerpersonale i forhold til de her linjefag, og jeg synes, det er rigtig skammeligt, når vi kan se, at det er professionshøjskolernes økonomi, der i høj grad er skyld i, at de ikke kan udbyde de her linjefag.
Det er derfor, vi har et udspil, som sikrer flere penge til professionshøjskolerne.
Der er selvfølgelig et problem med at rekruttere lærere, ikke mindst fordi man i mange år har haft et rigtig dårligt arbejdsmiljø i folkeskolen, og fordi der har været en rigtig negativ omtale fra regeringens side i forhold til lærerkræfterne, men jeg er sikker på, at det nok skal vende, og jeg tror i hvert fald, at sådan en debat som den her kan være med til at sikre de praktisk-musiske og de kreative fag fremover.